Aljoša Asanović

**Aljoša Asanović** (Split, 14. prosinca 1965.), bivši hrvatski nogometaš i sadašnji trener. Rođeni Splićanin prvi nastup za splitske Bile imao je 1984. na Trofeju Marjana, popularnom klupskom turniru koji se svake godine održavao na Poljudu.

## Igračka karijera
Bio je vezni igrač, a najviše se isticao sjajnim dodavanjima i nepredvidljivim zadnjim pasom od kojih se pamti dodavanje Davoru Šukeru u polufinalu Svjetskog prvenstva 1998. protiv Francuske kada je prebacio cijelu obranu kasnijih svjetskih prvaka i asistirao za pogodak.

### Igračke karakteristike
Izniman kreator igre s neočekivanim rješenjima u napadačkim akcijama. Poznat po umješnom građenju lopte.

### Klupska karijera
Aljoša Asanović igrao je u sveukupno 11 klubova. Nogometnu karijeru započeo je u splitskom Hajduku, a prvi put za Hajduk zaigrao je na Trofeju Marjana 1984. godine. U sezoni 1983./84. proveo je 6 mjeseci na posudbi u tadašnjemu drugoligašu Splitu. Vrativši se u Hajduk tu ostaje do 1990. godine, nakon toga po jednu sezonu odigrao u francuskim klubovima Metzu (1990./91.) i Cannesu (1991./92.). Od 1992. do 1994. godine igra u Montpellieru. U Hajduk se ponovno vratio 1994. i povratak obilježio izvrsnim igrama u Ligi prvaka te osvojivši hrvatsko prvenstvo i kup. Slijedeću sezonu provodi u španjolskom klubu Valladolidu (1995.), nakon toga igra dvije sezone u engleskom klubu Derby Countyju (1996.-98.), zatim 6 mjeseci u Napoliju (1998.) i još 2 sezone u grčkom klubu Panathinaikosu (1999.-2000.). Godine 2000. prešao je u bečku Austriju, ali je ugovor raskida zbog ozljede. Zadnju utakmicu u karijeri, za inozemni klub, odigrao je za klub australskih Hrvata, Sydney United. Nogometnu karijeru završio je u dresu splitskog Hajduka iz kojeg je ponikao i gdje se čak tri puta vraćao.

### Reprezentativna karijera
Za A reprezentaciju Jugoslavije između 1987. i 1988. odigrao je 3 utakmice. Bio je jedan od najboljih i svakako najvažnijih reprezentativaca za vrijeme najvećih uspjeha Hrvatske u nogometu. Sakupio je 62 utakmice u dresu reprezentacije, a postigao je 3 zgoditka, od kojih je njegov prvijenac bio i prvi zgoditak obnovljene Hrvatske nogometne reprezentacije, na utakmici protiv SAD-a 1990. Nastupio je na europskom prvenstvu 1996., te svjetskom prvenstvu 1998. kada se okitio brončanom medaljom. Posljednju utakmicu u nacionalnom dresu odigrao je protiv Francuske 28. lipnja 2000. godine. Od velikh prvenstava nastupio na EP-u u Engleskoj 1996. i SP-u u Francuskoj 1998. gdje je osvojio brončanu medalju.

## Trenerska karijera
Trenersku karijeru počeo je kao pomoćni trener u hrvatskoj U-21 reprezentaciji. Samostalno je kao trener bio za kormilom hrvatske U-21 momčadi, koju je preuzeo nakratko kako bi zamijenio Slavena Bilića koji zbog operacije nije mogao voditi momčad. Igralo se doigravanje za put na europsko prvenstvo protiv Srbije i Crne Gore, a Hrvatska je poražena 3:1 u Beogradu, te 2:1 u Velikoj Gorici. Asanović je bio kažnjen zbog svađe sa sucem u Beogradu, te je uzvratni susret pratio sa tribina. Godine 2007. postao je vlasnikom UEFA-Pro licence.

Radio je kao pomoćni trener u stožeru hrvatske reprezentacije vođene Slavenom Bilićem.

## Nagrade i priznanja
### Individualna
* Dobitnik je nagrade Ponos navijača za 2011. godinu, koju dodjeljuje Klub navijača hrvatske nogometne reprezentacije "Uvijek vjerni" za izniman doprinos reprezentaciji.

### Klupska
**[[Hajduk Split]]**
* Kup maršala Tita **(1)** : *[[1987.]]*
* Prvak Hrvatske **(1)** : *[[1. HNL 1994./95.|1994./95.]]*
* Hrvatski nogometni kup **(1)** : *[[Hrvatski nogometni kup 1994./95.|1995.]]*

### Reprezentativna
**[[Hrvatska nogometna reprezentacija|Hrvatska]]**
* Francuska 1998. - Bronca 
* Kao član reprezentacije 1998. dobitnik je Državne nagrade za šport "Franjo Bučar".

## Zanimljivosti
* Aljoša Asanović jedan je od svjetskih igrača koji su svojoj nogometnoj karijeri igrali za dvije ili više reprezentacija.
* Knjiga *Vatreni lakat - sjećanja Aljoše Asanovića*, priča o deset godina hrvatske nogometne reprezentacije, koju je ispričao Aljoša Asanović a koju je napisao novinar Vjesnika Andrija Kačić-Karlin imala je promociju u 17 zemalja diljem svijeta.
## Statistika u Hajduku

Prvi nastup u prvoj momčadi Hajduka bio mu je u Splitu protiv Vojvodine iz Novog Sada, u prvenstvenoj utakmici 19. kolovoza 1984.. Nastupio je u početnom sastavu. Utakmica je završila sa visokih 5:1 za Hajduk pogocima Zlatka Vujovića (2), Čelića, Zorana Vujovića i Gudelja.

## Reference

## Vanjske veze

*  Premier League: Player Profile | Aljosa Asanovic
*  rsssf: Aljosa Asanovic - International Appearances 
*  FIFA: Player Statistics: Aljosa Asanovic 
* Razgovor s Aljošom Asanovićem, serijal *(Ne)uspjeh prvaka s [[Mario Stanić|Mariom Stanićem]]*, 7. 9. 2023. (YouTube)